Siden juli har omkring 225 dansksindede sydslesvigere på Danmarks Generalkonsulat i Flensborg fået udleveret skemaer og informationsmateriale til at ansøge om dansk statsborgerskab.

Omkring 100 af dem har indgivet en ansøgning om dansk statsborgerskab på generalkonsulatet.

Adgang til dansk statsborgerskab Dansksindede sydslesvigere bosat i Sydslesvig gives med den nye indfødsretsaftale mulighed for under lempede betingelser at opnå dansk statsborgerskab. Disse ansøgere skal opfylde 2 ud af følgende 4 kriterier, dog således at kriterium nr. 1 er obligatorisk: 1) Ansøgeren er født eller opvokset i Sydslesvig, og har helt eller delvist gået i dansk skole, eller kan godtgøre danskkundskaber i skrift og tale på linje med de krav, der stilles til ansøgere, der ønsker at opnå dansk indfødsret efter Prøve i Dansk 3

2) Ansøgeren er af dansk afstamning, dvs. mindst én person i ansøgerens slægt fire generationer tilbage har haft dansk indfødsret ved fødslen

3) Ansøgeren har på et tidligere tidspunkt haft bopæl i Danmark i mindst tre år i træk (undtagelsesvis vil dette kriterium kunne opfyldes via tidligere bopæl i et andet nordisk land, såfremt ansøgeren i øvrigt har en særlig tilknytning til det danske mindretal)

4) Ansøgeren har i en periode mindst 10 år udført aktivt bestyrelsesarbejde, udført frivilligt arbejde eller på anden måde været aktivt medlem i én eller flere af det danske mindretals foreninger.

Kilde: Udlændinge- og Integrationsministeriet

Det oplyser generalkonsul Kim Andersen til DR.

Forskellige årsager til ansøgningerne

Det er muligt for dansksindede sydslesvigere at få dansk pas, hvis de opfylder mindst to af fire krav, som alle handler om en form for tilknytning til Danmark.

- Bevæggrundene for at søge er vidt forskellige. Det er ældre mennesker, som synes, at der er nogle ting, de gerne lige vil have helt på plads. Der er også nogle, der synes, at der mangler noget i deres liv. De føler, at det kan rettes op med den her mulighed, siger Kim Andersen.

- Der er også dem, der har boet i udlandet i en del år, men som er danske og føler sig danske. Måske har de nogle børn, der har fået tysk statsborgerskab, men som nu også gerne vil have et dansk, så de får dobbelt statsborgerskab, forklarer Kim Andersen.

Hjertet banker for Danmark

Én af dem, der har søgt dansk statsborgerskab, er sydslesvigeren Kay von Eitzen fra Flensborg.

Han har søgt om dansk statsborgerskab, fordi hans mor har rødder i Sønderjylland, Kerteminde og Odense.

- Det er jo en hjertesag for mig. Hjertet banker lidt mere for Danmark. Jeg er opvokset med en meget stærk, dansk mor og dertilhørende bedsteforældre. Og jeg har jo fået hele den danske historie fortalt.

- Alle de historier og den opvækst, jeg har haft sammen med min mor, gør, at det er blevet et hjerteønske for mig at blive dansk statsborger ved siden af det tyske statsborgerskab, siger Kay Von Eitzen.

Lang sagsbehandlingstid

For sydslesvigere med bopæl i Danmark gælder, at de kun skal opfylde ét af de fire krav mod altså to, hvis man bor i Sydslesvig.

Man skal dog regne med en lang sagsbehandlingstid, siger Kim Andersen.